Tomáš, Erik, poslanec NR SR (2020-11-26):
Ďakujem veľmi pekne, pán predsedajúci. Vážený pán minister, kolegovia, kolegyne, pán minister, čítal som dnes v médiách, že sme sa vzácne zhodli, že to bol nevídaný moment v novodobej histórii tohto volebného obdobia. Zrejme mali médiá na mysli minimálnu mzdu, resp. minimálny dôchodok, pardon. Asi už sa ťažko dá to isté povedať o rozprave k obedom zadarmo. A chcem povedať, že ani pri novelizácii Zákonníka práce sa nezhodneme. Napriek tomu, že tvrdíte, že Zákonníkom práce aj zmenou zákona o tripartite sledujete vyššiu zastúpenosť zamestnancov na tripartite, nie je to pravda. Nesúhlasím s tým, že vám ide o pluralitu názorov, naopak, ide len a len o trest pre Konfederáciu odborových zväzov, ktorá si dovolila protestovať proti tomu, akým spôsobom ste sa zachovali predovšetkým pri minimálnej mzde. Ako už verejnosť dobre vie, na budúci rok mala byť minimálna mzda 656 eur podľa automatu, ktorý stanovil zákon prijatý ešte počas nášho volebného obdobia, ale vy ste ten zákon upravili tak, že minimálna mzda sa zvýši len na 623 eur, teda ľudia s minimálnym zárobkom dostanú o 33 eur menej. Presadzovali ste to spôsobom nevídaným. A to tak, že si jednostranne odsadli z tripartity so zamestnávateľmi a samostatne s nimi, s biznismenmi, ste dohodli túto minimálnu mzdu, čím ste ignorovali odborárov ako takých, ako stálych zástupcov tripartity, a oni na protest odišli a táto kríza sociálneho dialógu trvá dodnes. Pán minister, nabúrali ste sociálny dialóg na Slovensku, čo sa v histórii našej novodobej ešte nestalo. A predloženie tejto novely zákona je len vyvrcholením toho nabúrania alebo rozbúrania sociálneho dialógu s odborármi a takou pomerne až detinskou pomstou. Zároveň je aj potvrdením vášho pravicového a konzervatívneho nastavenia osobnostného ako politika. V čom je problém, lebo tí, ktorí možno sa nevenujú sociálnej oblasti, tak len krátko im chcem pripomenúť, že v Zákonníku práce sa idú udiať dve veci, ktoré sú namierené proti odborárom, resp. proti Konfederácii odborových zväzov. Prvá je, že doteraz platilo, že na tripartite mohli zastupovať jednotlivé strany, to už je jedno, či zamestnávateľ, alebo zamestnancov organizácie, ktoré združujú minimálne 100-tisíc členov. Na strane odborárov túto alebo na strane zástupcov zamestnancov túto podmienku spĺňala len Konfederácia odborových zväzov, ktorá po upresnení teda má 260-tisíc členov a má zastupovať 900-tisíc zamestnancov, aspoň takto boli upresnené posledné čísla. Chcem ešte pripomenúť, že Konfederácia odborových zväzov pozostáva z 24 odborových zväzov, školský, zdravotnícky, podobne a tak ďalej, čiže zastupuje zamestnancov naprieč všetkými sektormi na Slovensku. A táto Konfederácia odborových zväzov si dovolila nesúhlasiť so spôsobom, ako ste sa postavili k minimálnej mzde, a prichádza tento trest, že na tú tripartitu idete umožniť prísť a sedieť aj organizáciám, ktoré ani zďaleka nemajú takéto zastúpenie, a najmä teda organizáciám, ktoré vám pôjdu poruke. Pretože, ak sa bavíme, že taká druhá najväčšia odborová konfederácia, keď sa to tak vôbec dá nazvať, je SOS-ka, a kde je teda hlavným členom sú tzv. Moderné odbory, tak chcem pripomenúť všetkým, že tie Moderné odbory, samozrejme, súhlasili s takým navýšením minimálnej mzdy, ako predstavoval pán minister, a, samozrejme, za odmenu dostali túto možnosť. Medzičasom sa v moderných odboroch situácia zmenila a šéf Moderných odborov, ktorý tak išiel poruke pánovi ministrovi, bol vypískaný na vlastnom kongrese a už si ani nedovolil kandidovať za prezidenta alebo za predsedu ani moderných odborov a, samozrejme, ani SOS-ky. Takže tak dopadlo, dopadol tento odborársky počin, ale pánovi ministrovi vyhovuje, že niekto bude na strane odborárov ale zástupcov zamestnancov sedieť aj taký, kto bude tvrdiť to, čo on chce. No a tá druhá vec, možno ešte dramatickejšia, je to, že odborárske rady alebo odborové výbory v jednotlivých podnikoch už budú môcť byť obsadené len tými členmi, ktoré sú zároveň, ktorí sú zároveň aj zamestnancami daného podniku, čím vlastne vytvára pán minister páku pre zamestnávateľa alebo pre majiteľa toho podniku, aby poslúchali tí odborári, aby si ani len nedovolili niečo namietať, niečo vyjednávať a podobne, čiže dáva do rúk konkrétnym majiteľom, biznismenom páku na odborárov, aby boli ticho, pretože v opačnom prípade sa im môže stať niečo nepríjemné, napríklad ich môžu vyhodiť z práce alebo čokoľvek iné. Toto sú dva tak okaté veci, ktoré zavádzate, že nemôžme to ani my prehliadnuť, že ide obyčajnú, bohapustú pomstu odborárov, že si dovolili namietať váš postup pri minimálnej mzde a že si dovolili opustiť tripartitu keď videli, že chcete rokovať len jednostranne so zástupcami zamestnávateľov. Je to smutné, kam to rozbúranie a deštruovanie sociálneho dialógu až zašlo, a ja neviem, do akej miery sa do tá ešte opraviť, pretože asi ste zachytili, že odborári dnes vyhlásili petíciu za referendum o niektorých sociálnych otázkach vrátane minimálnej mzdy. Takže popri možno referende o predčasných voľbách sa tu bude konať ešte aj iné referendum alebo sa to spojí. O tom je ale diskus... (reakcia z pléna), o tom je ale diskusia o... za okrúhlym stolom, kde sa to celé vyvrbí. No a musím sa, samozrejme, dotknúť aj tej druhej zmeny k Zákonníku práce, to sú tie gastráče alebo gastrolístky. Tu chcem len odprezentovať náš postoj. Strana HLAS – sociálna demokracia nesúhlasí s takým spôsobom, aký zavádzate vy, to znamená, že dávate ľuďom na výber, že buď gastrolístky, alebo peniaze na výplatnej páske, alebo na ruku, ak chcete, z jediného dôvodu, že v prípade, že dôjde k výberu tej možnosti B, teda že tie peniaze budú vo výplatnej páske, absolútne sa stratí zmysel tzv. stravného, pretože tie peniaze sa rozplynú v tej výplate. A napríklad pri ďalšom navyšovaní mzdy sa ten zamestnávateľ bude tváriť, však my sme vám tú mzdu navýšili, pritom by išlo o peniaze na gastrolístky. A potiera sa ten podiel, podieľa ten, ten zámer toho stravného, aby naozaj ľudia mali vyvážené stravovanie buď teda v závodných kuchyniach, alebo teda v reštauráciách v prípade gastrolístkov. Čiže my nesúhlasíme s touto dobrovoľnosťou, resp. s týmto mechanizmom, prechodným obdobím, kde to ešte bude teda dobrovoľné a budú si môcť vybrať. Nesúhlasíme s touto zmenou. S jedinou, chceme, aby bolo teda zachované to stravné naozaj v podobe straveniek, ale to, čo by sme navrhovali my a čo si predstavujeme, že by bol dobrý nápad, je, aby už to nebolo vo forme papierových lístkov, ale normálnych kariet, tzv. gastro kariet. Toto je náš postoj, strany HLAS – sociálna demokracia. Toto si vieme predstaviť, aby to fungovalo do budúcnosti, ale nie s tým, čo navrhujete vy. Ďakujem pekne.